b"\n_START_ARTICLE_\nCotxet\n_START_PARAGRAPH_\nUn cotxet per a nens o, simplement, cotxet \xc3\xa9s un giny amb rodes destinat a portar-hi un infant o dos, empenyent-lo.\n_START_SECTION_\nHist\xc3\xb2ria\n_START_PARAGRAPH_\nEl primer cotxet el va construir William Kent l\xe2\x80\x99any 1773 per als fills dels ducs de Devonshire. Kent era un arquitecte fam\xc3\xb3s i va idear un veritable cotxe miniatura per a ser estirat per un poni o una cabra. A partir de 1840 els cotxets es feren populars al Regne Unit. La casa real brit\xc3\xa0nica, presidida per la reina Vict\xc3\xb2ria, en va comprar tres a la  \xe2\x80\x9cHitchins Baby Store\xe2\x80\x9d._NEWLINE_El 1889 fou dissenyat el primer cotxet predecessor dels sistemes polivalents actuals. Consistia en un bressol desmuntable que es podia  posar amb el nad\xc3\xb3 mirant endavant o cap a la persona que empenyia. A partir de 1920 els cotxets es posaren a l\xe2\x80\x99abast de les fam\xc3\xadlies de la classe mitjana._NEWLINE_Moltes millores tecnol\xc3\xb2giques foren incorporades: suspensi\xc3\xb3, frens, rodes m\xc3\xa9s grans (orientables o no), estructura refor\xc3\xa7ada, capota m\xc3\xa9s protectora,... Cap als anys 70 del segle passat la tend\xc3\xa8ncia  s\xe2\x80\x99orient\xc3\xa0 cap a versions m\xc3\xa9s b\xc3\xa0siques i econ\xc3\xb2miques. Per\xc3\xb2, a la vegada, m\xc3\xa9s pr\xc3\xa0ctiques i vers\xc3\xa0tils:  cotxets plegables, bressols desmuntables,... L\xe2\x80\x99\xc3\xbas dels cotxets i els autom\xc3\xb2bils privats determinava solucions especials. _NEWLINE_La generalitzaci\xc3\xb3 de normes molt estrictes de seguretat en l\xe2\x80\x99autom\xc3\xb2bil va influir, un cop m\xc3\xa9s en el disseny dels cotxets i en la fabricaci\xc3\xb3 dels model actuals.\n_START_SECTION_\nLiteratura\n_START_PARAGRAPH_\nHi ha nombroses refer\xc3\xa8ncies als cotxets infantils en la literatura. En situacions c\xc3\xb2miques i equ\xc3\xadvoques, en casos dram\xc3\xa0tics de segrestos o accidents, i altres.\n_START_SECTION_\nCinema\n_START_PARAGRAPH_\nAl film El cuirassat Potemkin hi ha una escena important que mostra un cotxet amb un infant en una situaci\xc3\xb3 perillosa i dram\xc3\xa0tica.   _NEWLINE_En la pel\xc2\xb7l\xc3\xadcula Els intocables d'Elliot Ness de Brian De Palma  hi ha una escena, tamb\xc3\xa9 molt dram\xc3\xa0tica, amb un cotxet que va rodant escales avall, probablement inspirada en l\xe2\x80\x99obra anterior."